
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ЭЗЭН БООЛ ХОЁР

	Жавартай хөх тэнгэр наран жаргахын өмнөхөн гэнэт бүрхэж салхи шуурга шууран нүд харахын аргагүй харанхуйлав. «Ай тий, тий, яасан ширүүн шуурга бэ, ясны завсраар янгинатал нэвт шувт үлээж байна шүү» гэсээр ясан хэдрэг яндан хээр морьтой өвгөн чирч явсан уургаа хуйваар нь тохойдоо углаад дагжин чичирч салхи дагаж зогсоно.

	Дэргэдүүр нь манааны олон адуу цас бужигнуулан малтаж, идээшилсээр салхи уруудахад цасны хяхтнах дуун энэхүү догшин салхин дунд ч гэсэн шажигнан дуулднам бүлгээ.

	Энэ өвгөн чухамхүү яасныг бүү мэд, гэнэт өссөн төрсөн эх орон - Монголын уужим тал, дуулим сэлүүн нутгаа санан дурсан огцом хурц дуутай угийн танил айл саахалт нөхдийнхөө омог бардам үгсийг чихнээ сонсох лугаа адил болж сэтгэл зүрх нь хэмжээлшгүй догдолж; «За даа, тэр цаг ч өнгөрч дээ. Идэр залуу насандаа эх нутгийнхаа элдин хонгор талаар үе тэнгийн нөхөдтэйгөө хүлгийн сайныг сонгон унаад давхиж явсан маань ч өнгөрч эрийн ёсонд орхигдоогүй, эхнэрийн ёсонд мартагдаагүй - хайр дурлал зүрхэнд, хөгжөөн наадам жаргалд гэсэн урьдын цагийн уран билигтний номлосон цэцэн мэргэн дууг санан дурсан явнам билээ» гэж санахуй хэдийгээр насан өтөлсөн боловч говь талд төрсөн болохоор даарч бээрсэн амныхаа чанадах цээлхэн хоолойгоо хэдэнтээ засан говь талын эртний яруу сайхан аялгуугаар дуулахдаа урьдынхаа насан залуу мэт сэргэлэн цогтой болж хүч тэнхэл орсон адил сэвхийн, гуч гаруй жил хаялгүй авч явсан гуулин гаансаа түрийнээсээ сугалан муухан хавтгаасаа тамхиа нэрэн асааж татах зуураа адуун зүг харж нэгэнтээ хашхирахад нь мөс хөлдсөн армаг тармаг буурал соёо сахлын нь дороос тамхины цайвар хөх утаа салхин уруу шарван алга болно.

	Энэ өвгөн бага балчир наснаасаа хээр талын хахир хүйтэнд хөлдөж даарч, хал үзэж хөрслөг чийрэг болсон учир исгэрэн шуугьж байсан салхи шуурганд огтхон ч ажралгүй хашин хээр морио давирсаар адуун тийшээ очиж, хошууран яваа адуугаа уургаар даялан явж залаад эртхэн шиг явж хоолоо идээд ирье гэж бодон эзнийхээ гэр тийш шамдуухан одов. Хашин хээр нь гэрийн зүг эргэмэгц гэнэтхэн хурдлан цогив.

	Энэ өвгөн бага наснаас тэнгэрийн байдлыг ажиж, тал хээр нутгийн төрхийг төсөөлж мэддэг байсан болохоор арван зүг найман зовхист харан; «Тэнгэр ч гэсэн хувь заяа, хувцас хоёроо барсан намайг өдөр шөнөгүй тойлж, амин голыг минь сугалах нь байна даа. Энэ өвлийн эхэн сарын шинийн гурваныг харахад өөдөө харж өеөдчихсөн өеө гараад байсан сан, өеө сар хүйтэн байдаг билээ» гэхчлэн санаж зүрхшин явав. Энэ өвгөн бол Монгол орныхоо өргөн дэлгэр нутгийн элгэн дээр мэндэлж, эх эцгээс балчир ахуйдаа өнчин хоцорч баяд ноёдын адуучин малчин болж явснаа, харгис ноёны банз шаахайнаас зугтан гарч ах дүү буриад нутагт аль эрт хаант засгийн үед ирээд урьдынхаа хийж агсан ажлаа эдүгээ хүртэл үргэлжлүүлэн буй Лувсан халх гэгч билээ.

	Салхи, шуургат энэ үдэш эзний гэрт оройн хоол дөхөж буй янзтай, гэрийн дотор уур савсан тунарна. Эзэн Бадам хоймроо хөл нүцгэн, нөмгөн, ташаа тулан таахалзаж,тамхи татан, эхнэр тийшээ маасайн харж, хамраа сарталзуулан энэ тэрийг асуун мишилзэнэ.

	Гэтэл нохой хуцан гаднаас хөлийн чимээ цасанд шар шархийн сонсогдсоор үүднээ дөхөхөд, нохой танил найзтайгаа учран, хэлэх үгээ олохгүй байгаа бялдууч адил «хөв, хөв» гэсээр хуцахаа больж харин нохойтой ярилцах аятай, дуугарсаар сэвсгэр цагаан цас, цан хүүрэг болчихсон өвгөн Лувсан гаднаас орж, даарч зүдэрсэн байдалтай, эмээсхийсэн нүдээр эзнээ царайчлан хараад; «Ай, яасан хүйтэн байна аа» гэж гараа илбэсээр, галын дэргэд цөмцийн суув. 

	Гэрийн эзэн Бадам угтан ширүүн дуугаар;

	— Адуу чинь хаана вэ? гэж зандрангуй асуухад Лувсан халж бөхөлзөн;

	— Манааны аятайхан газарт захалж, зогсоогоод ирлээ гэж толгой дохин хэлэхэд хажуугаас нь эзний гэргий Долгор суудлаасаа тунталзан босоод гал дээрх хоолоо хутган:

	— Хоол болох болоогүй байна. Өглөө цадталаа аарц уугаад явсан биш бил үү, адуугаа орхиод юун эрт ирдэг юм. Үргэлж л гуриатаж үхэх гэж явдаг амьтан шүү гээд цааш нь амандаа гүвэр гүвэр хэмээн уцаарлан дуугарч, паржигнатал буцалж байсан, асар том хонин хув тогоон дотроос адууны тал толгой гаргаж тэвш дотор хийгээд Лувсан халхын урд түлхчхэв. Лувсан түүнээс нь ам тамхан идэхдээ шүдгүй болсон тул дааж ядан маймарна. 

	Гэрийн эзний догшин зантай, ховдог сэтгэлт эхнэр шүдгүй өвгөнд ганц удаа ч болов санаа зовж, аятай хоол өгье гэж боддоггүйд нь Лувсан халх огтхон ч дургүйцэж, муу санадаггүй харин ч ийм л хоол идэх хувь тавилантай хүн гэж өөрийгөө боддог байжээ. Ийнхүү хийх ажлаа үнэн шударга хийх ёстой гэж санан Бадам Долгор хоёрыг үргэлж дуулгавартай байдлаар хүндэтгэн, бөхөлзөн явдаг сүү шиг цагаан сэтгэлт хүн байв.

	Энэ үед нь хэдэн зарц хүүхнүүд гаднаас орж ирээд юу хэлэхийг нь хүлээн чимээгүй зогсон байхад Бадамын муу зант мөнөөхөн эхнэр тэдэн тийш муухай ширтэн хараад,

	— Та нар модон өмд өмсчих өө юу? Халгай идсэн тэмээ шиг юунд өлийн зогсов, тэр тогоотой хоол гаргаж залгицгаа гэж егөөдөн хэлнэ.

	Тэгэхэд нь тэдний нэг тогоотой хоол гаргаж бүгдээрээ, хярамцаг цувдайгаар хийсэн шөл ууж толгой, шийр мөлжицгөөв.

	Тийнхүү бүгд хооллосны дараа эзэн Бадам энэ өдрийн ажил амжилттай болсонд сэтгэл нь тэнийж өвгөн Лувсангаараа тоглоом тохуу хийж байснаа гэнэт царай нь хувьсхийж Лувсан тийш хараад;

	— Чи бүүр, таашаачхаад сууна уу? Адуугаа чононд мануулаад ирсэн үү? Дахиад хоол идэх санаатай сууна уу? гэхэд нь Лувсан халх бөгтгөнөн аяархан гарч одов.

	Тэнд аяга шанага хурааж байсан нэгэн залуу хүүхэн Лувсан халхыг, энэ баяныд гуч гаруй жил адуучин болж, загнуулж, өвлийн дүн хүйтэнд адуу манаж хөдөө хээр хонож, хоолгүй хоосон нойтон зовон зүдэрч явдгийг мэддэг учраас Бадамынханд ихэд хорсон: «Энэ хөөрхий амьтан даанч цайлган сайхан санаатай, гэнэн хонгор сэтгэлтэй, үнэнч шулуун өвгөн юм даа, энд ингэж зовж явснаас айл хэсэж явбал хавьгүй дээр байх санж, манайх хэдийгээр хоосон ядуу ч гэсэн энэ өвгөний орж ирэхэд юу байгаа хоолоо өгөх хэрэгтэй юм шүү. Бадам эхнэртэйгээ, энэ хөөрхий амьтныг айлган сүрдүүлж, «хэрэв манайхаас явбал чинь чамд сайн юм болохгүй, чи өөр улсын хүн, энд оршин суух бичиггүй тул чамайг баривчлан тушааж өгнө» гэж аашилдаг учраас энд ийнхүү гинжний нь нохой болоод байна шүү дээ, хожим хойно хүч чадлаа бүр барагдахад гадаа хаяулахаас өөр юу байх вэ» гэхчлэн элдвийн юм бодно. Энэ залуу хүүхэн өөрөө хэдийгээр дорд муу зарц болж ганц хөгшин эхийгээ тэжээхийн тулд хавчигдан хяхагдаж яваа боловч, энгүй ядуу ардын үр болох учраас ийнхүү элэг эмтэрдэг байжээ.

	Энэхүү Лувсан халх шиг номхон даруу авиртан, шударга шулуун явдалтан ховорхон билээ. Эзэн Бадам баяны цаг үргэлж хардан хавчих, зандрах, жанчих, заналхийлэх, дооглох, доромжлох мэтийн тэсэхүйеэ бэрх эзэрхэг ааш авир гаргахад нь нэг ч удаа эсэргүүцэж үзээгүйгээр үл барам тэдний юм бүгдийг нь ариглан хамгаалахаас эхлээд нохойг нь ч хүртэл хайрлан эрхлүүлж, идэр чийрэг хүч чадлаа барагдталаа гуч гаруй жилийн туршид боол нь болж мөнөөхөн насан сүүдэр жаран ес хүрсэн ажээ.

	Насан турш нэг ч өдөр амар жимэр сууж, гэдэс цадаж амралгүй, яв гэж ясан дундуураа татуулан, бос гэж борвиороо шилбүүрдүүлэн, хүнд хүчир хөдөлмөрт хүйтэн халууныг үл ялган зарцлагдаж, эрх жаргалын сэжүүрийг ч үл үзсэн Лувсан халхын бие тэр үеэс хойш төдий л удсангүй гэнэтхэн муудаж, мах шөл нь барагдаад, арьсанд ороосон хэлхээ яс адил болж, үлгэн салган болсон боловч, ухаан бодол нь ч сэргэлэн хэвээр, урьдын номхон цайлган зан нь ч хувирсангүй. Ийнхүү Лувсан өвгөн задгай муу саравч дор тэрэг чаргын дунд нэгэн навсгар муухан тохом дээр, Бадамын зөнөсөн хар нохойтой зэрэгцэн өл хоогүй, цанган хэвтдэг болжээ.

	Бадам баяны ажилд өчүүхэн ч нэмэр тус хийж чадахгүй болж хаягдчихаад, хэзээ хэрхэн, ямар үйл лайгаар үхэх өдөр хоногоо хүлээж хэвтсэн энэ зовлонт хоёрыг хараад яахин элэг эмтрэхгүй байж чадах билээ. Тэр нэгэн шуургат үдэш Лувсанг Бадам баян, түүний зуудаг нохой шиг эхнэр хоёрт загнуулж доромжлуулж байхад нь, хорсон байсан нөгөө залуу хүүхэн, өөрийн эрх мэдэлгүй ч гэсэн нуун далдлан байж хоолны үлдэц, энэхэн тэрхнийг хормой дороо хийн тэр зовлонт хоёрт аваачиж өл хоол залгуулдаг байжээ.

	Нэгэн өглөө эрт Лувсан халх хэвтэж байх зуураа хөх цэнхэр огторгуйн тунгалаг агаарт, яруу сайхан дуут болжморын жиргэн дуулахыг сонсоод, өсөж төрсөн монгол орноо санан, идэр залуу, энх тунх явахдаа энэ газар ирж эзэн Бадамын эд хогшлыг элбэг дэлбэг болгохын хойноос өдөр шөнө ялгалгүй, хөлс асгаруулан хүчээ барагдтал хөөцөлдөж явснаа дурсаж, одоо болоход түших тулах, хайрлах хамгаалах хүнгүй, өл залгах хоол, өмсөх хувцасгүй, өтлөхийн туйл, өнчрөхийн зовлонд дайрагдаад ийнхүү хэвтэх гэгч ямар нүгэл хилэнцийн үйл үр байв аа гэж бодон, ясандаа наалдаж хатчихсан адил, хар хөх болсон нүүрийнхээ арьсыг үрчийлгэн, хэдэнтээ эхэр татан уйлахад нүдний нь нулимс барагдчихсан шиг нэг ч дусал үл гарнам.

	Энэ үед Бадамын зарц нөгөө залуу хүүхэн өглөөний үнээ сааж ороод, гал тогооны модон байшинд сүү хөөрүүлж сүүнээсээ бяцхан түйц1 дотор хийж аваад, саравч дор хэвтэж байсан Лувсанд өгөхөөр сэм гүйж очиход нь Лувсан өвгөн нүүрээ үрчийлгэн уйлж хэвтэхэд нь цочин зогтусаж,

	— Эвий хөөрхий, Лувсан авгай, юунд уйлав? Өвчин чинь хүндрээд байна уу? гэж сандрангуй асуув. Лувсан давхцан буй амьсгалаа даран ядаж,

	— Ээ дээ, хүү минь, эртнээс мэдэж болгоомжилж явагтун, үхлийн туйлд хүрээд байгаа миний бие, анх та нар шиг л ийм идэр залуу, энх тунх явсан сан.

	Тэгээд эзнийхээ эд хөрөнгийг арвижуулах сан гэж гэмгүй цайлган сэтгэлээсээ, хэнээс ч илүү махран оролдож явсан ч гэсэн, одоо эцсийн эцэст зуурдын зовлонд нэрвэгдээд ийнхүү хэвтэж байгааг минь үзэж байгаа биз дээ? Өөр юу ч хэлэх вэ дээ гээд дахин уйлан нүүрээ үрчийлгэв.

	Лувсанг яг үгээ дуусгаад уйлж байхад нь саяхан боссон эзэн Бадам саравчинд нөмгөн орж ирээд Лувсанг муухайгаар хялайн ширтэж Лувсангийн дэргэд байж байгаад халз дайралдсандаа Бадамаас ихэд айж сандарсан залуу хүүхнийг мөн муухайгаар хялайн харж:

	— Чи юунд энэ зөнөг толгойн дэргэд ирэв. Миний юмнаас хулгайлж авчраад энэнд идүүлэх гэж байна уу? гэж хашхирав.

	Тэгэхэд нь залуу хүүхэн бяцхан түйцтэй юмаа хормой дороо хэрхэн яаж далдалсныг бүү мэд, салганан байж,

	— Би юм хулгайлж идүүлэх гээгүй, зүгээр ирээд харж байнам. Энэ өвгөн хөөрхийлөлтэй байна даа, амьд хүн шүү дээ, олон хоног хоол ундгүй, өлсөж үхэх гэж байна шүү.

	Таны ажилд насан турш зүтгэсэн хүн шүү дээ, тэр ачийг нь санаж, хайрлах өрөвдөх хүн алга гэж үү? гэхэд нь Бадам хялалзан,

	— Дуугүй бай. Яасан цэцэн юм. Амьдаараа хатсан энэ үхээнц, чамд юу гэж дэмийрэв? Гуч гаруй жил миний хоолыг идчихээд бас багадлаа гэж цааш нь идэх санаатай хэвтэнэ үү. Миний эхнэрийн зөвшөөрөлгүйгээр нэг ч халбага, нэг ч үмх хоолны зүйл битгий өг гэж зандрав.

	Лувсан халх ядарч туйлдсан дуугаар;

	— Бурхан минь. Буянт эзэн гуай минь. Би насан туршдаа таны ажил хөдөлмөр, адуу малын хойноос хүч чадал, мах цус, хар хөлсөө хайрлалгүй өгч өдөр шөнөгүй хөөцөлдөөд харин үхлийн үүд сахиж ядарч зовж хэвтнэм, хайрлах өршөөхгүй гэж үү, та минь? Намайгаа өршөөн нигүүлсээч дээ! гээд нүүрээ үрчийлгэн уйлав.

	Эзэн Бадам айхавтар хилэгнэн;

	— Би, чамайг тэжээх өртэй гэж үү? Муугаас муу, модноос хөө гарах гэдэг чинь чи ч болж байна даа. Нүдэнд үзэгдэлгүй чихэнд сонстолгүй эндээс тонил гээд нүдээ бүлтэлзүүлэн шүдээ тачигнуулж, гэнэт гүйн очоод том савхиараа улаан нүүрийг нь хэдэнтээ дэвслэхэд нөгөө залуу хүүхэн;

	— Болиоч, хайрлаач, яаж байгаа тань энэ вэ? гэж хашхирахад Бадам;

	— Дуугүй бай, хүзүүг чинь хуга мушгина шүү гэж хашхиран амныхаа зоргоор хараал тавьсаар эргэж харалгүй явав.

	Лувсан халхын хамар амнаас цус садран, ухаан алдаж нүд нь цагаанаар эргэлдэн хэвтэхэд залуу хүүхэн бяцхан түйцтэй сүүгээ газар тавиад гүйн очиж толгойг нь өргөж, цээж рүү нь салхи сэвэн, дэвсэж хэвтсэн навсгар тохом дээрх цус нөжийг арчиж арилгав. Тэгсээр байтал Лувсан халх тэнхэрч сэхээ ороход, хүүхэн түйцтэй сүүгээ уулгав.

	Хэзээ хэзээгүй үхэх нь ойртож, тамир тэнхэл нь барагдан арай голтой хэвтэж байсан өвгөнийг ингэж цус нөж болтол нь хайр найргүйгээр дэвсээд харааж зүхсээр эзний цааш одоход нь залуу хүүхэн хорсон занаж хойноос нь нулимаад Лувсан халхын толгойг тэврэн цус нөжийг нь арилгаж суухдаа: «Энэ Бадам, ёстой хүн дүрст махчин, зэрлэг араатан. Амьд мэнддээ эднийхээс холдъё. Гэвч Бадамд алуулж байгаа өвгөнийг арчилж аварч чадахгүй ч гэсэн хоол ундгүй орхиод явах даанч харамсалтай байна» гэж санан тэсэж ядан байлаа.

	Маргааш өглөө нь Бадам баян хоймроо эхнэртэйгээ цайгаа ууж, оройн хоолноос үлдсэн хүйтэн махнаас том томоор огтлон амандаа хийж, шал пял зажлан суухдаа эхнэрийнхээ нүүрийг харан харан маасганаж;

	— Энэ саравч доор хэвтэж буй нүдний булай хоолны гарз болсон зөнөсөн халх, зөнтөг нохой хоёрыг эндээс тонилгож, зай болгохгүй бол сэтгэл амар тайван байхгүй боллоо гэхэд эхнэр нь ганхсан байдлаар харж, урагшаа бөхийн шивгэнэн;

	— Ийм үхэх болчихсон өвчтэй амьтныг яаж тонилгох гэж асууснаа, хэдийгээр Бадамыг дагаж муухай ааштай болсон ч гэсэн эрхбиш эм хүн болох учраас эрхгүй айх мэт болж царай нь улайна.

	Бадам хүйтнээр инээж:

	— Ээ дээ, эвий минь, чи бас л түүхий байна даа? Алтан дэлхий уудам хойно Лувсан халхыг эрүүл ч гэсэн өвчтэй ч гэсэн багтааж шингээх газар олдоно шүү дээ гээд гаанс тамхиа авч мөнгөн гаансандаа тамхиа нэрэн улаан толгойтой хятад чүдэнзийг гутлынхаа уланд шархийтэл зурж, тамхиа асаагаад их л догшин царайтай, тамхи татах зуураа: «За байз, нохой ч яах вэ, арангад өлгөчихнө, харин нөгөө зөнөгийг нь яадаг билээ. Ямар ч гэсэн хүн болохоор, хүн амьтанд мэдэгдэхгүй байх хэрэгтэй юм» гэж бодлогоширно.

	Нэгэн үдэш, ой тайга орвонгоороо хөдлөх адил хүнгэнэн, огторгуйн өнгө догшин ширүүн, харанхуйлан, хад хавцал мэт бараан үүлс хуринан байхад газар дэлхий уйтгарлах адил нүхэн харанхуй болном. Яг энэ үеэр амь тэмцэн буй хүний бүдэгхэн бөгөөд тэнхэлгүй ёолох, уйлах, хашхирах дуун гарч, бас «Бадам гуай минь өршөөгөөч, хичээж үзээч дээ» гэсэн зүрх зүсэм аймшигт чимээ дуулдсанаа «ёо, ёо, ёо» гэж гиншин ёолох нь сонстоод морин төвөргөөн гарч, холдон холдсоор дуулдахгүй болжээ.

	Элэг эмтрэм энэхүү дуу чимээний учрыг өгүүлбэл; мань Бадам тэрхүү гүн шөнийн харанхуйд Лувсан өвгөнийг хөлөөс нь аргамжаар оосорлон уяад, мориор чирч ой хөвчид аваачиж хаясан нь тэр ажээ. Ийнхүү үгээр хэлж болшгүй жигшүүрт тамлал үзэхээсээ өмнөхөн, хөлдөө дээсэн аргамж оосорлогдож байхад, Лувсан эцсийнхээ хүчийг гаргаж, хэдий уйлан унжин гуйсан боловч хөө шиг хар дотортой Бадам баянд хайрлан өрөвдөх сэтгэл яахин төрөх билээ. Өндөр настай болж өвчинд баригдсан хөөрхий Лувсан халх ийнхүү эсгий шиг эмээлт морины араас чирэгдэн, уйлж ёолсоор ойн гүнд хаягдсан билээ.

	Маргааш нь, үдийн халуун наранд төөнөгдөж, соно, батганад цусаа сорогдож хэвтсэн Лувсан халх гэнэт сэхээ орж, толгойгоо арайхийн өргөж эргэн тойрныг харахад ямар нэгэн зэрлэг зэвүүн ой тайгын гүнд чармай нүцгэн, цус нөж болчихсон хэвтэж байжээ. Толгой нь эргэж зүг чигээ ч мэдэхгүй ухаан балартаж, ам хатаж цангаад хэрхэхийг үл мэдэн хэвтсээр оройн сэрүүн орохын хэрд өндийн суудаг болов. «За ингэхэд миний өмнө үхлээс өөр юм эс үзэгдэнэ. Ингээд хэвтэн үхсэнээс яван үхэх хэрэгтэй. Мохошгүй зоригт монгол ардын эртний үгнээ «хэвтэж үхсэнээс явж үх гэсэн байдаг билээ» гэж бодон хүчээ шавхан, харсан зүг рүүгээ мөлхөж явсаар хонхорт тогтсон ус олж, ихэд баярлан ууж цангаагаа гаргахдаа нэлээд тэнхэл оров. «Аз заяа байвал айл амьтанд мөлхөөд ч гэсэн очиж юун магад. Бас тэгээд цаашид алтан дэлхийд амьд мэнд явж чадахгүй болсон хөгшин миний үхэхээсээ өмнө ийм гашуун бэрх зовлон үзсэнийг минь хожим хойчийн хүмүүс мэдэж, эзэн Бадам мэтийн хар элэгт этгээдийг таньж авдаг ч болоосой. Миний эцсийн зорилго энэ» гэж бодон бүх чадлаа хөвчлөн мөлхөв.

	Тэр үдэш Бадам баян ойн гүнд Лувсан халхыг аваачиж хаясандаа сэтгэл нь тэнийж эхнэртэйгээ хурган зөөлөн хөнжилдөө орж шивгэнэлдэн урьд шөнийнхөө ярилцсаныг улам батлан; «Өнөөх Лувсан халх манай бэлэг өгсөн морийг унаад Монгол нутагтаа баяртай гэгч буцсан» гэж хүн амьтанд хэлчихнэ гэсэн үг зохиож ярилцсаар нэлээд оройхон унтсан юм санжээ.

	Үүр дөнгөж цайхын хэрд нохой хуцаж Бадамын эхнэр гэнэт сэрж өндийн чагнахад, ямар нэгэн бүгт бүдэг чимээ ойрхон дуулдахад нь ихэд айн, хурхирч хэвтсэн Бадамаа татаж,

	— Энэ юун бүдэгхэн муухай чимээ дуулдана вэ? гэж шивгэнэн асуув.

	Бадам санд мэнд өндийн;

	— Юу? Юун чимээ гарав? гэж амьсгаа даран чагнана.

	— Байз, өнөөх Лувсан уу? Яасан адилхан бэ? гэж бахардан дуугарахад эхнэр нь Бадамаа тэврэн; «Лувсан халх чөтгөр болоод ирэв үү?» гэж санамагцаа

	— Авраач, авраач ээ. Яах билээ бид гэж хашхирна.

	— Байз, байз! Битгий тэврээд бай, битгий тэвэр! Энэ чамд хамаагүй хэрэг. Битгий хашхир. Юунд ингэтлээ айдаг юм? Хэрэв тэрийг ирвэл хэзээ ч гэсэн зайлуулж орхино гэсээр орноосоо суга үсрэн босож, яаран хувцаслаад гүйн гарав. Эхнэр нь ганцаараа хоцорч хажуудаа түшиггүй болсон тул хөнжлөө толгой дээгүүрээ нөмрөн хэвтэхдээ «Бадам минь юунаас ч буцдаггүй, юуг ч хийж чадах итгэлтэй эр сэн. Бадамыг минь хармагц л зарц нар чичрэн айдаг, ажил үйлээ цэгцлэхдээ чадварлаг, ард олныг айлгаж чаддаг, алдар цуутай, арга зальтай хүний нэг мөн дөө» гэж санан зоригоо чангална. Бадам гаднаа гараад чагнан зогсож байснаа Лувсан халхын эргэж ирэхийг дуугаар нь танимагцаа «Аа чи харин ямар золоор манайд шулуухан хүрээд ирэв, өөр хүнд үзэгдэж мэдэгдсэн бол төвөг тарих байж, би даанч яав даа, чирэгдэж очихдоо л үхсэн биз гэж санасан юм.

	Гэсэн ч, ирсэн чинь болж, болж.

	Одоохон нэгмөсөн гүйцээгээд орхиход дахиад ирж илүү ажил төвөг гаргахгүй болно» гэж аман дотроо дуугаран газар хэвтсэн хусан шийдэм шүүрэн аваад чимээ гарсан зүг хурдан очив.

	Энэ үед Лувсан халх унаж тусан тэмтрэн мөлхөн явж хаана ирснээ ч сайн мэдэхгүй, нохойн дуугаар айлд дөхлөө гэж санахдаа «Авраач туслаач» гэж уйлж ёолсоор зол хувьгүй, заяа муутайдаа мөнөөхөн Бадамынхаа гадаа ирснээ хэрхэн мэдэх билээ.

	Шөнийн жихүүн салхинд голоосоо дагжин хэвтэж байтал нь гэнэт урт мод барьсан хүний хүндээр гишгэлэн ирэхийг харахдаа, Бадам ирлээ гэдгийг мэдээд дотор нь нэгэнт эвгүй болж, яах ч аргагүй болохдоо урдаас нь өндийж, 

	— Бадам гуай минь, намайгаа өршөөж хайрлаач дээ гээд алга хавсран наманчилж, дахин мөргөв.

	Эзэн Бадам шийдмээ далайж,

	— Тийм үү, чамайг энэ шийдмээр л өршөөнө гэмэгцээ толгой руу нь буулгахад хөөрхий тэр Лувсанд тасхийх шиг чимээ сонстон нүд нь харанхуйлан, үхэтхийн унаж насан эцэслэжээ.

	Ийнхүү хөөрхий Лувсан өвгөн насан туршдаа эзэн Бадамын хорт шүд, хурц хумсанд тас базагдан мөлжигдөж, хонь шиг гэнэн хүлцэнгүйгээр хар хөлсөө асгаруулан, энэ тэрийг сэрэмжлэлгүй явсаар эцсийн эцэст өргөн тэнүүн дэлхийн өвчүү дээр ам хамраасаа цус нөж асгаруулан араг яс мэт нэг муу бөгтийсөн юм хууч сарын бүдэг гэрэлд торойж харагдана.

	Эзэн Бадам, «тосыг нь идчихээд торхыг нь эвдэв» гэгчээр үхсэн нохойн хүүр мэтээр хөлөөс нь чирч аваачаад «хурганы дайсан худаг чамайг, хоолны дайсан Лувсангаар дүүргэв» гээд хуучин худагтаа хаячихжээ. Маргааш нь эрт босож, зарц нараараа нөгөө хуучин худгаа даруулаад, би бол буянтай хүн, жаргалтай ч хүн гэсээр хоймроо ташаагаа тулан суусан гэнэ.

НОЁНЫ ХҮҮ

	Урьд цагт нэгэн ноён байжээ. Тэр ноёны ганц хүү нь ухаан муутай уймраа тэнэг юм байжээ. Ноён насан өтлөх тусам тэнэг хүүгийнхээ тухай элдвийг эргэцүүлэн бодолхийлж сэтгэл санаа нь зовдог болжээ.

	Тэгээд ноён, нэгэн ядуу хүний, нүдэндээ галтайхан нүүрэндээ цогтойхон охиныг сонгож олоод, дургүй байтал нь баян нэр алдраараа түрүү барьж авчраад тэнэг хүүдээ эхнэр болгон өгч гэнэ.

	Түүнээс хойш удсангүй ноёны бие муудаж насан эцэслэх болоод тэнэг хүүгээ ирүүлэн: 

	— За хүү минь, мэдэж байна уу? Миний үхэх цаг нэгэнт боллоо. Чиний хатныг цэцэн цэлмэг, ухаалаг хүн гэж санадаг, иймд чи хатныхаа хэлсэн үг заавар зөвлөгөөнөөс нэг ч зөрөлгүй яваарай гэж гэрээслээд нас баржээ.

	Ингээд ноёны тэнэг хүү эцгийнхээ удам судрыг залгамжлах тэр үеийн хууль заншлаар ноён болон суужээ.

	Ноён болоод байхад нь харьяат албат нь болох хоёр хүн согтуугаар зодолдож нэг нь нөгөөдөө дийлдэж ихэд цохиулжээ.

	Зодуулсан хүн хэдийгээр өшин хорсовч хариу авч эс чадахаа мэдээд, ямар нэг арга залиар нөгөө хүнийг гүтгэн чадахаар санаа сэджээ.

	Тэгээд тэр хүн нэг хуруугаа тас хазчихаад «Хурууг минь тас хазав» хэмээн нөгөө хүнээ тэнэг ноёнд очиж мэдүүлээд заргыг минь таслан шийтгэж өгнө үү гэж гуйжээ.

	Ноён тэр хоёрын заргыг таслах хэрэг тулгарахад хатандаа очиж зодуулагчийн үгийг хэвээр өгүүлэн;

	— Одоо, би тэр заргыг таслах болоод байна, хөнгөн хувцсыг минь гаргаж өг гэв. Тэгэхэд нь хатан:

	— Чи минь ямар зарга таслах болоод хөнгөн хувцсаа өмсөх хэрэгтэй болов? гэж асуужээ.

	— Үгүй ээ, тэр ч барагтайхан хэрэг байлгүй дээ! Хөнгөн хувцсаа өмсөж очоод л заргыг нь хэлүүлж аваад тастчихна. Миний хүчтэй тэнцэм бат бэх, тасрахгүй юу байх вэ? гэв.

	— Ээ тэнэг минь, эцэг чинь нас барахдаа чамд юу гэл ээ?

	— Мартчихсан!

	— Эцгийнхээ гэрээсийг мартчихсан гээд сууж байдаг чинь, чи юу ойлгож байсан юм бэ?

	Зарга гэдэг чинь татахад тасарчихдаг дээс сур биш. Тэр чинь өөр байдаг юм гэж хэлээд авдраасаа гоё хувцсыг нь гаргаж өмсүүлээд:

	— За, чи очоод олон юм дуугарсны хэрэггүй, хамраа хараад суугаарай! Тэгээд заргалдсан хоёрыг өмнөө авчирч зогсоогоод «Та хоёр юунд зодолдов?» гэж асуугаарай. Дараа нь хуруугаа хазуулсан хүний хурууг үзээрэй, хэрвээ тэрний хуруу эгцхэн хазагдсан байвал тэр чинь хуруугаа зайлшгүй өөрөө хазсан байна. Харин тийм биш байвал үнэхээр хүнд хазуулжээ гэж мэдээд заргыг нь таслаарай гэж захиад явуулжээ.

	Тэнэг ноён хатнаараа үг заалгаж, заалгаж очоод догь томоотой янзтай сууж заргалдагч хоёрыг өмнөө зогсоогоод хуруугаа хазуулсан хүний хурууг үзтэл эгцхэн хазагдсан байхад ноён хурууг зааж:

	— Аа! Чи хуруугаа өөрөө хазсан байна гэж нөгөө хүнийг зад загнаад ялд унагажээ.

	Тэнд сонсож байсан улс их л гайхацгаан, тэнэг гэлцдэг ноён маань ийм төвөгтэй заргыг яасан цэцэн мэргэнээр таслав аа гэлцэн таржээ.

	Түүнээс хойш удсангүй ноёны харьяат болох нэг хүн эхнэртэйгээ зодолджээ.

	Тэгээд эр нь эхнэрийнхээ хамрыг тас хазчихаж гэнэ. 

	Энэ үед ноёны хатан төрхөмдөө айлчилж очсон байжээ.

	Хамраа хазуулсан эхнэр энэ болсон хэрэг учраа ноёндоо мэдэгдэж эр нөхрөөсөө гомдол эржээ.

	Ноён тэдний заргыг таслах болж эр эм хоёрыг дуудан, гэртээ авчраад түрүүчийн ёсоор өмнөө зогсоогоод байцаажээ.

	Байцаасныхаа дараа хамраа хазуулсан эхнэрийн хамрыг үзнэ гээд үзтэл эгцхэн хазчихсан байхад нь ноён ихэд уурлан; 

	— Аа! тэнэг эм чи, хамраа өөрөө хазчихаад эр нөхрөө гүтгэж байна уу? Чамайг яллан шийтгэж цээрлүүлэх хэрэгтэй гэж айхавтар ууртай хашхирав. 

	Ноёны тэгж харааж загнахад хамраа хазуулсан эхнэр мөргөн байж:

	— Ноёнтон минь хайрлаач! Үнэхээр л нөхөр минь хазсан юм, би өөрөө хамраа хэрхэн хазах бил ээ? гээд уйлав.

	Тэгэхэд тэнд сонсож суусан хүмүүс нүүрээ харалцан;

	— Өөрөө хамраа хазах гэж яадаг бил ээ? гэхэд нь ноён ихэд хилэгнэн,

	— Ай, хар нохойн тэнэг гөлөгнүүд чимээгүй байцгаа. Өөрөө хамраа хазсан нь гарцаагүй гэж загнав.

	— Ноён ахайтай эндүүрээгүй биз та, өөрийнхөө хамар хазахыг хэчнээн хичээвч ам нь хамартаа яахин хүрэх бил ээ? гэлцэв.

	Тэгэхэд ноён бүүр ч уурлан;

	— Тэр чинь заавал өөрөө хазсан байх учиртай, би мэдэж байна, хэрэв хамартаа хүрэхгүй ч байлаа гэсэн ямар нэг өндөр юман дээр гараад хазсан байлгүй гэхэд тэнд байсан хүмүүс  цөхөрч урам нь хугаран уруугаа харцгаасан ажээ.



	



	ЦАНХИУДАЙ

	Урьдын балар цагт Цанхиудай гэдэг нэгэн бөө байжээ. 

	Тэр, бөөлөхдөө тун ч болхи муу, зориггүй, гэнэхэн хүн байжээ.

	Тэгээд ч, Цанхиудай бөөг бөөлөхөд чагнаж суусан улс элгээ хөштөл инээдэг байжээ.

	Нэгэн удаа Цанхиудай бөө нэг айлд ирж тэр айлын хуучин муу хар танхыг2 нь гайд гарган түүнийг гаргаж хаях гэж бөөлжээ. Тэр танх бол гэрийн эзний нас барсан авааль эхнэрийн нь төрхмөөсөө авчирсан танх байсан тул тэр хүний хойд эхнэрийг өвчлүүлсэн гай барцад нь болсон ажээ.

	Цанхиудай бөө элдэв шалдав юм бэлтгүүлж нэг хонь гаргуулаад шөнөжин бөөлсөөр байтал үүр гийж эхлэв гэнэ. Цанхиудай бөөгийн бөөлөх юм ч барагдаж нөгөө танхаа эсгий гэрийн буруу үүдээр гаргахаар хэц хэнгэргээ нижигнүүлж тар няр буулгаж гарав. Ингэж байтал, тэндхийн нэг баяны адуу манаж байсан Борбоогийн Буд гэдэг, юмнаас цээрлэж сэжиглэж айдаггүй, алиа хошин зантай мангар хүн бөөгийн хэц хэнгэргийн чимээгээр дулаацах далимд хэрэг заслын мах зооглоход ч яадаг юм гэж бодоод адуугаа залчхаад давхиад иржээ. Буд, хүрч ирээд мориноосоо буун морио уячхаад шалмагхан алхалж гэрт орохоор явж байсан яг тэр үед бөө танхаа гаргаж байж гэнэ. Үүдэнд хүрмэгцээ хартал нь гэрийн буруу үүдээр навсаа савсаа зурвас даавуу, хадаг яндар уясан мэт нэг хар юм гадагшаа цухуйж, цаанаас нь Цанхиудай бөө галзуу догшин аашилж,

	 

	Хар туж нутагтаа

	Харих буцах боллоо чи 

	Хавхаг дүүрэн идээгээр 

	Дүүргэж чамайг явуулнам. 

	Бор туж нутагтаа 

	Буцах харих боллоо чи 

	Булам дүүрэн идээгээр 

	Дүүргэж чамайг явуулнам.

	Харийн газраас дагуул болсон 

	Хүйтэн газраас нэхүүл болсон 

	Тооно дээгүүр тонголзоочин 

	Тотго дээгүүр өнгөлзөөчин энэ танхаа аваач, ав, ман! 

	 

	гэж чанга чанга хашхирахад үүдэнд ирчхээд орох гэж байсан Борбоогийн Буд аяархан боловч айхавтар бүдүүн дуугаар; «Өг, өг нааш нь, авалгүй яах вэ» гээд шувт татан авав.

	Тэгэхэд, ийм хэрэг болно гэж ой тойнд нь ч ороогүй, амныхаа зоргоор хашхиран бөөлж байсан Цанхиудай бөө хирдхийн цочиж «Эй гайхал маань аваад явчихлаа» гэж дуу алдан гэдрэг үсрэнгүүт гал дээр буцалж байсан тогоотой шөл дотор суучхаад бүх биеэ түлчхэж гэнэ ээ.


ТАХУУНАЙ

	Урьд цагт билээ. Нэгэн хийдэд ийш тийш гүйдэлтэй, эмч гүрэмч алдартай, бүдүүн тарган булиа улаан лам байж гэнэ.

	Тэр ламын дэргэд хөдөөгөөс саявтархан авчирсан тожгор хархан Тахуунай гэдэг нэгэн ядуу хүний хүү байжээ. Тахуунай идэх хоолгүй, өмсөх хувцасгүй их төлөв л ноосоо чирсэн хонь шиг ноорхой цоорхой юм улаан махаа харуулан, өл хоолгүй өлөн ховдог явдаг байжээ. Тахуунай ламынхаа хөдөө гадаа явсан хойгуур чихэр боовыг нь дур мэдэн идчихдэг болов.

	Нэг удаа лам, чихэр боовоо бага болсныг үзээд, «Үгүй энэ чинь яагаад багасаад байдаг болчхов» гэж гайхширан байснаа, ер нь энэ Тахуунай монди л идчихдэг байна шүү гэж сэжиглээд хамаг юмаа ян тан хааж цоожилдог болов. Нэг өдөр ламд хөдөөгөөс заллага ирж лам хөдөө явах болов. Тэгээд хөдөө мордохдоо Тахуунайг дэргэдээ дуудан авчраад;

	— За, Тахуунай, би одоо хөдөө явах болоод байнам. Удахгүй хэд хоноод ирнэ. За, тэгээд, намайг иртэл юмыг минь сайн харж хамгаалж байгаарай гээд ширээнийхээ шургуулгаас хоёр гонзгой боов гаргаж;

	— Энэ хоёр боовыг алга болголгүй сайн хадгалаад байгаарай хэмээн захиж өгөв. Тэгээд үүдтэй өрхтэй юмаа цөмийг нь цоожлоод ламтан хөдөө гарчээ.

	Ламын явсны сүүлээр хамаг юм хаалттай цоожтой тул тожгор хархан Тахуунайд идэх юм элбэг дэлбэг олдохгүй бодов. Тэгээд ламынхаа хадгалуулсан хоёр боовны тухай бодол болсоор байгаад удсан ч үгүй Тахуунай хүүгийн гэдэс маш их өлсөж, хожим хойно юу л болбол болог, тэр цагийн тэнгэр мэдэг гэж бодоод хоёр боовны нэгийг идчихжээ.

	Хэд хоносны дараа хөдөө явсан лам буцаж ирэв. Лам ихэд алжаасан янзтай бяцхан эсгий гэрийнхээ хоймор хөлөө жийн, хөх эрээн гэдсээ дээш доош нь илбэн хэвтэж байснаа гэнэт нэг юм санасан янзтай тийчгэнэн босож ирээд том улаан хамартаа тамхи гударч зуны бух урамдах адил дээгүүр харж;

	— Тахуунай, Тахуунай! гэж чанга чанга хашхирав.

	Түдэлгүй Тахуунай орж ирээд ламын өмнө очиж, гүцний хүзүү шиг гүдийж үг хэлэхийг нь хүлээн ядаж шилэн хүзүүгээ дэмий илбэн маажин байв.

	Лам, алаг эрээн нүдээрээ хялав улав харан хахир ширүүн дуугаар;

	— Тэр цаашаа очоод нөгөө миний хадгалуулсан хоёр боовыг аваад ир гэж зандран хэлэв.

	Тахуунай сэвхийн гараад үлдсэн ганц боовоо ламд авчирч өгөв.

	Лам муухайгаар харж;

	— Үүний чинь нөгөө нэг нь яасан вэ? гэхэд 

	— Нөгөө нь л энэ шүү дээ ламбугай гэв.

	— Үгүй чи хоёр боов надаас авч хадгалснаа мэднэ биз дээ?

	— Мэднэ, мэднэ ламбугай!

	— За тэгээд, тэр хоёр боовны чинь нэг нь яасан?

	— Ай багш ламбугай, та ойлгохгүй байна шүү дээ. Энэ боов чинь тэр хоёр боовны нэг нь мөн болохоос биш өөр юу байх вэ. 

	— Үгүй, чи яасан золиг бэ? Би чамаас нөгөө нь яасан бэ гэж асууж байна!

	— Багш ламбугай, харин би танд нөгөө нь энэ байна гэж айлтгаж байна шүү дээ. Яасан ойлгодоггүй хүн бэ та.

	— Ай, хар золиг, нэгийг нь идчихсэн байж чи! гээд хулсан таяг шүүрэн аваад Тахуунай тийш босон харайв.

	Ламын, хар гөрөөс шиг харайж ирэхэд нь тожгор борхон Тахуунай давхийн гарч гэр тойрон гүйв.

	Лам хойноос нь таягаа далайн хөөж, хоёулаа эсгий гэрээ хэдэнтээ тойрон хөөцөлдөнө. Лам ихэд эцэж Тахуунайгаас хол хоцорсон ч гэсэн гүйцэн барьж цохих санаатай хөөсөөр байв.

	Тахуунай хурдан, яахин цуцах билээ. Харин тэр ламын араас гүйцэж ирээд, сэмхэн араас нь дагаж харайна. Тэгж явахдаа ламаа харахад нь бүр цуцаж, газар хороохгүй болчихсон, амаа ангайн цүлхэг цүлхэг гүйж явав. Тахуунайн хөх инээд хүрч хэдэнтээ битүүхэн хөхөрснөө;

	— Ламбугай, ламбугай гэж араас нь гэнэт дуудахад лам ихэд цочин эргэж хараад, — Ай хар шулам, чи энд явж байна уу? Ясан хэдрэг, өлөн ховдог монди, чамайг даа гээд эргээд хөөхийг завдана.

	Тахуунай ухарч;

	— Ламбугай аа! Болгоож хайрлаач, эвгүйхэн юм болж байна. Хашааны завсраар хамаг улс ирж хараад шавь нь багшаа хөөж явна уу даа гэлцээд л байна, ламбугай, бие биеэ хөөхөө больё, өршөөгөөч гэв.

	Тэгэхэд нь лам нүдээ их болгон ийш тийшээ харж;

	— Үнэхээр хүн харсан уу? гэв.

	— Харсан, харсан! Инээлдээд л буцаж байсан?

	— Ай халаг! Хүн амьтны доог боллоо, хэлэх чинь яав ч муу новш. Яв саравчиндаа ор гэж зандраад гэртээ түнтгэнэн орчхов. Түүнээс хойш хэд хоноод байтал нэг өдөр лам Тахуунайг дуудаж;

	— За Тахуунай! Чи хүн байна даа, хүнтэй адилхан гурилтай сайхан шөл хийгээд авчир, чадах уу? гэв.

	— Чадна, чадна! гээд Тахуунай гарав.

	Лам, гурилтай шөл хүлээж цөхсөн байртай, амаа ангайн чагнасхийн сууж байснаа гэнэт үрчгэнэн дохиогоо татмагц Тахуунай ч ороод ирэв.

	— Үгүй, чи яасан их удах юм, хүн шигээр шөл гаргаж чадаж байна уу?

	Тахуунай толгойгоо илбэн;

	— Чадах чинээгээрээ хийж оролдож байна даа гээд гарч одов.

	Удалгүй Тахуунай тогоотой шөл барьсаар орж ирэв.

	Лам урамтайхан болж;

	— Уухайс даа! Нааш нь авчраад аягал; Харин нэг дориун шөл хийсэн биз дээ? гээд бадар шар аягаа арчиж урдаа тавиад тогоо руу харна.

	Тахуунай их хөхиүн янзтай болж;

	— Чадах чинээгээрээ оролдож, сайн л хийлээ гэж бодсон чинь хөл, гар нь хугарчих гээд байна гэж хэлээд бөгтгөнөн, аяганд нь шөлнөөс нэг шанага хутга аягалтал гурилаар хийсэн зөндөө олон хүний дүрс харагдав. Лам түүнийг үзмэгцээ ухаан зүггүй ганиран;

	— Юу хийж байгаа үсгүй адгуус бэ чи? Чамайг гурилаар хүн хийгээд чанаад өг гэж хэн хэлсэн юм бэ!

	Ламбугай, та яаж байгаа тань энэ билээ? Таны зарлигаар л ингэж хийснээс биш миний санаагаар хийсэн юм нэгээхэн ч байхгүй шүү дээ гээд алгаа хавсрав.

	— Би чамайг хүн шиг аятайхнаар шөл хийгээд өг гэж хэлээгүй юү!

	— Зөв өө зөв, ламбугай. Таны тэгж айлдсан хойно яах ч арга мухардаад ингэж гурилаар хүн хийж шөл гаргасан шүү дээ. Өршөөж үзээч, ламбугай минь! гээд мөргөв. 

	Лам галзууртлаа уурлан өнөөх хулсан таягаа бариад хөөхийг завдтал Тахуунай, аяархан;

	— Ламбугай, ламбугай! Хүн амьтан намайг бас л ламаа хөөж явна гэж ярилцана. Гадаа улс олон байна гэхэд нь, Лам;

	— Ай даа, цаашаа бол гээд суучхав.

	Үүнээс нэлээд сүүлд хөдөөгийн нэгэн баян, тэр ламд нэг хонины гулууз мах авчирч өгөв.

	Лам Тахуунайг дэргэдээ дуудан авчраад;

	— Энэ махыг өргөж аваачаад амбаар дотроо өлгөөд үүдийг нь сайтар хаагаарай гэв. 

	Тахуунай нөгөө махыг нь чүү чамай үүрээд амбаартаа хийхээр гарчээ. Лам, үнэ өртөггүй тарган махтай болсондоо ихэд олзуурхан, за байз, маргааш нэг удаа нэг сайхан бууз хийлгэж зооглоно доо гэж бодон сэтгэл хангалуун шиг тэр өдрийг өнгөрөөв.

	Маргааш болов. Үдийн хоол хийх цаг дөхөж, лам буузаа бодон хорхой нь хөдөлж

	Гэнэт гаднаас Тахуунай ухаан алдчихсан юм шиг гүйж ирээд;

	— Ламбугай, ламбугай! Өнөөх хонины маань махыг аваад зугтчихлаа, яах билээ? гээд амьсгаадан байв. 

	Лам нүдээ бүлтийлгэн уурлаж,

	— Ай, дүүрчихсэн хар золиг бэ чи, юу гэж энд зогсов, бушуу хойноос нь яваач, мод бариад түргэн... яв гэж галзуу юм шиг хашхирахад нь Тахуунай ламын хажууд байсан хүрэн зандан таягийг сарвасхийн шүүрч аваад гүйж гарав.

	Лам өндөлзөн, сууж тогтохоо больж, босон харайн, гэр дотуураа ийш тийш гүйн, гасалж байснаа гэнэт уйтгартайяа уртаар шүүрс алдан эргээд уруу царайлан суучхав.

	Нэлээд удсаны дараа Тахуунай аягатай юм бариад сэмхэн ороод ирэхэд нь, лам өлөлзөн өндөлзөн, хөмсөг зангидсан муухай харцаар ширтэж;

	— За яав, гүйцэж авчрав уу? гэж асуув. Тогжгор хархан Тахуунай жишимгүйхэн алхаж урд нь очоод;

	— Ламбугай! Би хойноос нь элдэн хөөж тээр хойно гүйцэж очтол эхний хэсгийг нь айлдаж гүйцээд эцсийн хэсэгт нь ороод айлдаж байлаа шүү. Тэгэхэд нь ачит ламбугай таныхаа бариулсан алд хар таягийг өргөж орхисон чинь хариу болгон: «ачит ламдаа бариарай» гээд аяга хар гүгэл3, хайрлаад янгаа ягнаад, дангаа дагнаад улаан уулын энгэрт отчийн шого тавина гэж хэлээд заларчихлаа гээд барьсан аягатай хар юмаа ламынхаа өмнө аваачиж тавив.

	Лам хилэгнэн;

	— Юу хийж тэнэж явав аа, энэ аягатай юм чинь юу юм гэв.

	Тахуунай толгойгоо илбэн ухран байж; 

	— Харин үүнийг гүгэл гэж айлдсан сан 

	— Юун гүгэл!?

	— Танд өргөн бариулсан гүгэл

	— Хэн өгсөн гэв ээ, чи?

	— Сайн ч таньсангүй, гавж ч юм үү гэвш ч юм үү, харахад хар үстэй, хажуу талдаа хөөвөртэй, урт шонтгор хамартай олон хурц шүдтэй, хавхаг хоёр чихтэй, хойноосоо зүүсэн цавиртай4, яг л ийм юм даа! гэв.

	— Ай дэмийрч солиорсон адгуус! Юу гэж галзуурч байгаа чинь энэ бэ?

	— Тэр чинь нохой юм уу, хүн юм үү?

	— Та айлтгаж мэдэхээс биш дээ, аль нь юм бол доо?

	— Мах авчрав уу, үгүй юу?

	— Харин, хариу болгон энэ гүгэл хайрласан гэж айлтгаж байна гэв.

	— Энэ тэнэг чинь юу хэлж байгаа нь энэ вэ? гэж нүдээ хялам хяламхийлгэж, тэр аягатай юмыг нь авч үнэрлэж үзмэгц үг дуугүй таягаа шүүрэн авч Тахуунайг хөөж гарав.

	Тахуунай гүйцэгдэлгүй гүйсээр хөдөө нутагтаа оджээ.

	Тэр нь жинхэнэ гүгэл биш харин нохойн чацга байжээ.

	 


БОДИНЦАЙ ӨВГӨН

	Боролж хөндийн адагт Бодинцай өвгөний өвөлжөө дэх овгор хар гэрээс нь утаа гарч урагш хойшоо униар татууланхан байдаг санжээ.

	Бодинцай өвгөн нэг өглөө эртлэн босож боос борогч гүүгээ бух модон тэргэндээ хөллөөд, Хар устын харгуйгаар хяхнуулан явсаар Хавчуугийн буланд арайхийж хүрэв.

	Өвлийн наран үд дөхөж, үхэр малын услах, идшилэх цаг болж айл бүрийн гаднаас арав хорин үхэр гарч цоолгын харгуйгаар цувралдана.

	Бодинцай өвгөн, дагдгархан хөдсөн дээлтэй, дахгүйдээ даарсан янзтай, бээрсэн амаар «чүү, чүү» гэж ажиггүйхнээр дуугараад борогч гүүгээ дэлбэгийнхээ үзүүрээр ороолгож уцаарласан мэт уруулаа зуун угзарна.

	— Ай зайлуул, арга чадал нь барагдсан адгуус вэ? Айлд орж гараа ээж дулаацах далимд чамайг чинь хэд хазуулахгүй бол урагшаа ахихгүй болжээ дээ гэж амандаа үглэн бээрэнгэ амаараа пүл пал дуугарна.

	Түдэлгүй түшмэл Пархайн гадаа түлхэх шахам хүрч ирээд борогч гүүндээ боолт өвс тавьж өгөөд гэрт ороход нь Гэндэн, Пархай хоёр таван цагаанаар5 мөрийцөн тоглож суув.

	Пархайн, бөхт тарган хар эхнэр тарцгаа гэж хараал тавин, аяга шанагаа аймшигтай чангаар хар ярхийтэл хаялан шидэлж байв.

	Бодинцай өвгөн бурханд мөргөснийхөө дараа мэнд амар ч гүйцэд хэлэлгүй сандран мэгдсэн янзаар:

	Яах вэ яах вэ, тоглоомд нь битгий саад хийгээч! Алдаж байгаа хүнд аягүйхэн байдаг юм гэж хүүхэн тийш харан хүр хүр дуугарах зуураа, сахалдаа хөлдсөн мөсөө салгаж ядан байв.

	Пархайн хар хүүхэн юу ч дуугаралгүй, Бодинцай өвгөний, булаацалдан маргахдаа сайныг мэддэг болохоор бурхан зайлуул, надаас цаагуур нарнаас наагуур гэж зүрхшин, сэмхэн явж ширдэг авчирч галын ойр дэвсэж өгөөд наашаа суу гэв.

	Гэндэн, Пархай хоёр хөзрөө хумхиж босоод Бодинцай өвгөнтэй золгоцгоон амар мэндээ асуулцаад нам гүм болж цөм суув. Тэд тамхилалцан тарган тавтай онд орж байгаагаа ярилцаж эхлэв.

	Пархайн хүүхэн пад хархан тогоогоо зуухан дээрээ тавьж илчтэй шатсан цуцлыг нь хутгалан, оч үсэргэж өөд уруу нь засна. Удалгүй уур савсуулсан, улаан шархан цайгаа уудлан гаргаж аягалав.

	Бодинцай өвгөн тэргүүтэй, цөмөөрөө цай уух завсраа хүн бүхэн хөөрөх ярих дуртай учир үг өрсөлдөн өөр өөрсдийнхөө үзсэн санасан, урьд одоогийн элдэв юмыг хольцолдуулан нэлээд удтал ярилцсаны эцэст Бодинцай өвгөн цайлж ханаад;

	— За байз, энэ ч ийм байж! Өргөн түмэнд цуутай болчихсон хоосон ядуу Бодинцайн үүц, өвлийн дунд дуусаа л биз. Хөгшнийхөө хөөсөөр бөөлжихөд нь, нохойнхоо ноосоор бөөлжихөд нь, баяд, ноёдын гадуур үхсэн гэмтсэн ч гэсэн үнэтэй үнэгүй юм олдож юун магад гэж бодоод өлсгөлөн хүн нойргүй гэгчээр үүр шөнөөр босож яваа минь энэ. Таатай юм байвал таних мэдэх нөхөд минь хэлж өгөөч гэв.

	Тэгэхэд нь Пархай нүдээ гэнэт их болгон маш нууц юм хэлэх адил шивгэнэн;

	— Унзад ламбугайн учиргүй тарган улаагч гүү гэнэт унаж үхсэн гэнэ, би түүнийг нь аргалж авах гэснээ, алив юмны бэрхшээлтэйд, буруу юм дайрвал, боомоор үхсэн байж магад гэж айгаад больсон. Харин та, цээрлэх сэжиглэхгүй бол яахыгаа мэднэ биз дээ гэв.

	Бодинцай өвгөн маасалзан;

	— Юуны чинь цээрлэх сэжиглэх, Бодинцай өвгөн боомоор үхэв гэж та нар дуулахгүй л байх. Явсан хүн яс зуух, хэвтсэн хүн хээл алдах гэгч болж байна даа! Яасан сайн юм хэлж өгөв өө чи, гээд ийш тийш харан, — Орой ч болж байх шив. Унзад ламбугайнд очъё доо! гээд Бодинцай өвгөн суудлаасаа босож урамтайхан янзтай оодгонон гарахад нь мордуулахаар Пархай хойноос нь хамт гарав.

	Удалгүй, Улаагантын хөтлөөр даван гарч, унзадын өвөлжөөний эгц хойноос боос борогчин, бух тэрэг, Бодинцай өвгөн гурав орж ирэв.

	Унзад ламын хоёр нохой угтан авч, ар өврөөс нь архиран боргооход Бодинцай өвгөн хор шар нь хөдөлж «Холд! Унзадын угаадсанд цадаад омог орчих оо юу? Харин уур ихтэй Бодинцай өвгөнтэй учирч бор хоншоороо тас цохиулуузай, чөтгөр авмар!» гэж хараан зүхсээр шув шулуухан явж цэргэд6 нь очиж буув.

	Олон цонхтой урт цагаан байшингийн оройгоос цухуйсан хоёр цагаан яндангаас багил хар утаа баагина.

	Урд хойд хаалгаар ороочин гараачин олон л байв. Эм дом залагчид юм уу, идээ хоол бариачид юм уу, өвс, түлээ татагчид юм уу, үхэр мал хариулагчид юм уу, бүү мэд! Бодинцай өвгөнийг буухад угтан авч, ор, морил гэсэн хүн нэг ч гарсангүй.

	Бодинцай өвгөн унзад ламбугайн урт цагаан өргөөнд сэмхэн алхан ороод «арьяабал аа» гэж амандаа аяархан шивнэн, арван хуруугаа ар шилдээ хүртэл наманчлан, гурвантаа мөргөөд унзад ламбугайн урд очиж мэхийнэ.

	Унзад лам улаан шоголтой номоо гаргаж толгой дээр нь тасхийтэл адислаад «цаашаа, гэдрэгээ» гэж айхавтар шахмал хоолойгоор дуугаран бурхан тийшээ хяламхийн харна.

	Бодинцай гэдрэгээ болж, алга хавсран амар мэндийг нь айлтган бөхөлзөж,

	— Ламбугайтны бие лагшин тунгалаг уу? гэхэд лам:

	— Сайн байна, за, таны бие хөнгөн шингэн сайн байна уу? Тэнд суугтун! гэж гараараа ширдэг дэвсээгүй, будагтай шал руу заав.

	Бодинцай өвгөн пийшингийн хажууд цөмцийн суугаад, дэмий л толгойгоо илбэн, 

	— Унзад ламбугай, унзад ламбугай гэхийн зэрэгцээгээр худал үнэн хоёрыг хольж хутган олон таван юм ээлж эхгүйгээр ярьж эхлэв.

	Унзад ламбугай урамтай хөгжөөнтэй болж урагш давшлан;

	— За тэгээд юу байна даа? гэж алга ташин байж тачигнатал инээнэ.

	Энэ үед унзад ламын увсанц (эхнэр) бололтой, уймраа гэмээр өндөр цагаан хүүхэн, нөгөө өрөөний үүдээр гарч ирээд, хэнэггүйхнээр унзадынхаа хажууд зэрэгцэн суугаад

	— Миний баруун нүд гэнэт татаад уналаа, хүүхэн хүний баруун нүд татах тийм ч сайнгүй байдаг, эртүүр яг ингэж татсан юм. Тэгээд ч удсангүй адуунаас маань нэг атар тарган байдас үхсэн сэн. Одоо бас юу ёрлов? гээд унзад тийшээ харна.

	Унзад, увсанцынхаа урдаас сандрангуйгаар харж;

	— Юу, дахиад татав уу? Яасан... гээд бурхан тийшээ хяламхийн урдах ширээн дээрээ байсан шоогоо сарвасхийн авч амандаа шивгэнэн юм уншиж эхлэв.

	Бодинцай өвгөн увсанц тийш урамтайхнаар хараад;

	— Увсанц авгай! Нүд тань миний ирэхийг зөгнөн татсан байж магад гэв.

	— Яалаа гэж таны ирэхэд татах болсон юм. Та тийм ёр ёдго болчхоогүй шүү дээ!

	— Байз байз увсанц авгай, тэгж битгий яриач! Энэ тань учир начиртай байж ч юун магад. Та саяхан тарган байдасныхаа гарздахыг зөн бэлгээрээ мэдсэн гэж ярилаа шүү дээ.

	Ингэхэд тэр гарзадсан байдсыг тань, буруу зөв хоёрын нэг нь болно биз гээд барагтайхан үнээр тохирвол авах санаатай би ирээд байна! Иймд миний ирэхийг зөгнөв юм уу гэж хэлэх гэсэн минь тэр. Үнэхээр ч таны зөн бэлгэт тэмдэг мэдэгдсэн байж шүү дээ.

	За тэгээд нуух ч юу байх вэ, шулуухан хэлэхэд, унзад ламбугай, увсанц авгай хоёр минь өршөөж хайрла!

	Бодинцай өвгөнд буруунууд бий. Хойд намрын хоёр буруугаар үхсэн байдсаа өгнө үү гэж ирсэн хүн дээ, би. Зөвшөөрч үз! гээд унзад, увсанц хоёрын нүүрийг ээлжлэн харж суув.

	Унзад ламтан хаях гэж бариад байсан шоогоо урдаа тавиад увсанц тийшээ харж;

	— За, чи минь юу гэхэв, намрын хоёр буруугаар гэнэ шүү дээ. Ингэхэд ер нь үхсэн гүү маань өндийж, дөрвөн хөл нь найм болж босох нь биш үү? гэж асуугаад бялдуучлан инээмсэглээд;

	— Лувсандарь минь, Бодинцай өвгөний ирж үхсэн гүүг хотон дотроос маань гаргаж аваачихыг нь алдалгүй зөн бэлгэдээ мэдээд байж шүү! гээд амаа ихээр ангайн тас тас хөхөрнө.

	Бодинцай өвгөн духаа гялалзуулан их л үнэнч царай гарган;

	— Унзад ламбугай, увсанц авгай хоёр минь хэлсэн санаснаар минь зөвшөөрч хайрлалаа шүү дээ, баярлалаа! гээд дахин толгойгоо илбэхэд нь увсанц угтан:

	— Та бүр улам цаашаа гар бариад бугуй шүүрэв гэгч болох нь уу? Би, бодохдоо гурван буруу яах бол гэж санана гээд гунхалзан сууна.

	Бодинцай өвгөн увсанцын урдаас толгойгоо түргэн түргэн дохиж;

	— Гурав байтугай дөрөв ч гэсэн бололгүй яах вэ. Тэгээд хэт олон буруу болчихвол унзад ламбугайд ч, увсанц танд ч, уймраа зөнөг болж яваа Бодинцай өвгөнд ч эвгүйхэн болох байх! Иймд хоёр буруугаараа тохиролцъё. Унзад ламбугай, зүйтэй биз дээ? гээд лам руу харахад нь лам увсанц тийшээ харж;

	— За ингээд бололгүй дээ! Өнөөдөр хоёр буруу ч гэсэн өсөхдөө хоёр шар шүү дээ гэв.

	Увсанцын царай улайн унзад руугаа тунтайн байж;

	— Таны хийсэн наймаа хэзээ зөв байлаа! Миний хэлснээр болдог биш юм чинь! гэмэгцээ шурдхийн босож үүд тасхийтэл хаагаад зүүн өрөөндөө орчхов.

	Бодинцай өвгөн урамтайхан янзтайгаар босож, унзад ламд, мордож явахын хүндлэлийг их л баяртайгаар үйлдээд,

	— Унзад ламбугай таныхаа хишиг буяныг хүртлээ би, хойд намрын хоёр буруу нас бие гүйцсэн буруу байна шүү, ирэх намар өөрийн биеэр үзэхдээ аяндаа мэднэ биз дээ! Бодинцай өвгөн, үхсэн гүүг чирсээр үүр шөнийн завсар өөрийн гэртээ хүрэх биз. Сэтгэл зовнисны хэрэггүй, за, бас дахин баяр хүргэнэм! гээд малгайгаа өмсөж бөгтгөнөн гарч одов.

	Үдшийн цагаан жавар манарч, өвлийн жавартай хөх тэнгэрт одон мичид жирвэлзэн байв. Бодинцай өвгөний бух тэрэг хяхнаж, бэлийг даган өнгөрөхөд нь Болдын Аюушийн ноход боргоон «хөв хөв» хуцна. Бодинцай өвгөн «Энэ чирч яваа гүү минь гурван хуруу харвин алга ч гэсэн адагтаа хоёр хуруу байх биз. Гэртээ хүртэл минь боос борогчин бух тэрэг хоёрт минь бурхан тэнгэр байвал туслаасай! Эцэж цуцах, эвдэрч хэмхрэхийн гай түйтгэрт дайрагдалгүйгээр, энэ байдсыг минь хүргэж өгөөсэй билээ» гэж бодсоор хоёр сармай хормойгоо хондлой дээрээ шуучхаад тэрэгнийхээ араас сандан мэндэн алхална.

	Тийнхүү гэлдэрсээр тэр шөнийн жаврыг туулан давж, үүр цайхын алдад өөрийн гэртээ хүрч ирэхдээ өвгөн Бодинцайн дотор уужим тэнэгэр мэт болж боос борогч гүүнээсээ бух модон тэргээ мултлав.

	— Бөөрийн чинээн өөх залгисан бүргэд шувуун би бүрэн мэнд ирлээ дээ! гэж санаа сэтгэл амрах мэт омогтойхон дуугараад гэртээ ороход нь дулаахан агаар угтаж, урьхан зантай хөгшин нь хөнжлөөсөө үсрэн босож хөх борхон цайгаа чанаж эхлэв.

	Бодинцай өвгөн урамтай баяртай царайгаар хөгшин рүүгээ харж,

	— Тоонот гэрт толгой холбож тостой шөлөнд хошуу холбосон хөгшин минь хүлээж цөхөв үү? Би чинь унзад лам, увсанц авгай хоёртой наймаа хийж найман хөлөөр нь шавар гишгүүлчхээд харвинтай, далантай айхавтар тарган үхсэн гүүг нь аваад ирлээ. Үхсэн ч гэсэн яадаг юм, тэр зэргийн юмыг үзсээр өдий хүрсэн хоёр шүү, бид! Өвөл дунд идэшгүй болсон үгүй тай ядуу өвгөн хөгшин хоёрт өл хоол болохгүй яадаг юм гээд хэсэг дуугүй сууснаа үргэлжлүүлэн;

	— Насан турш үгүйтэй ядуу явсан буян хишгийн савгүй Бодинцай өвгөн өөхөнд ороосон гүү өдрийн нэгээр боловч, зоорь болгохгүй амьтан, үйл тавилан нь өөрөөс нь цэцэн юм гэж унзад лам увсанцдаа ярьж унт аа байх! Харин, тэр чинь тиймгүй шүү, тэнгэр газрын завсар тийм учир ёс байдаггүй юм! Хожим хойчийн хүмүүс, үгүйтэй ядуу Бодинцай өлсөх туйлдахдаа үхсэн мал цуглуулж иддэг байсныг хэлэлцэн хайрлан өрөвдөх цагт надад хэдийгээр ичгүүртэй мэт байх боловч өвгөн Бодинцай улайх цайх, гуних гутрах биш шүү дээ! гээд элгээ хөштөл инээн байтал цай ч уух болов.

	Өдөр шөнө хоёр хослон өнгөрсөөр. Эр эм хоёр энэ өвлийн ид хүйтнийг өнгөрөөж, хахир хаврыг туулж, хөх ногоо цухуйлгав. Үе мөчтөний мөч тэнийж, үс даахь нь гуужиж, найртай зуны налгар цаг өнгөрч, нам дулаахан намар болов.

	Болзоот юмны болзоо дуусаж, хэлэлцээт юмны хугацаа гүйцэж, авах хүн ангалзаж, өгөх хүн өндөлзөж эхлэв.

	За яадаг хэрэг бил ээ? Урьд өвөл үхсэн гүү зээл авч идсэн үгүйтэй Бодинцайд үхрийн буруу байхгүй нь үнэн болохоор олон юм яриад ч яах вэ.

	Хордож үхсэн гүүгээ хоёр буруугаар худалдсан унзад ламтан орсон гарсан улсаас Бодинцай өвгөний буруунуудыг сураглаж сонирхдог болов.

	Бодит үнэн нь илэрч Бодинцай өвгөний гадаа хоёр байтугай ганц ч буруу газар гишгэж явааг хэн ч үзээгүй байв.

	Тэгэхэд нь унзад лам, увсанц хоёр гайхан сууснаа;

	— Юү болж байгаа нь энэ вэ? Хувраг хүнийг хууран мэхэлж, эд хөрөнгийг нь идсэн этгээд энэ төрөлдөө эзэн хааны хуулиар, хойд төрөлдөө эрлэг хааны хуулиар гэсгээгдэх ёстой юм. Үнэхээр, өгөх хоёр буруугүй мөртөө үхсэн гүүг маань залилж авсан Бодинцайг хайрлах хэрэггүй гэж унзад ламын увсанц ганирна!

	Удсан ч үгүй, унзад ламбугайн бурууг аваачихаар Будын Базар, Бодинцай өвгөний гадаа давхин ирээд хашхирав.

	Бодинцай өвгөн хаалгаараа шагайж хараад: 

	— Орооч, наашаа! гэв.

	— Орох завгүй яарч явна, унзад ламбугайн хоёр бурууг аваачихаар ирлээ, зааж өгнө үү? гэв.

	— Яв цаашаа, тэнэг лам нарын буруу зөвийг энүүгээр сураглаж явдаг чинь юу юм, чи? гээд өвгөн Бодинцай үүдээ тасхийтэл хаачхав.

	— Яаж байгаа нь энэ бил ээ? Байз, энэ чинь надад туулгах буруутай юм уу, үгүй юм үү гэж бодон морин дээрээ ийш тийш эргэн хашаа хороон дотуур нь харахад газар дээр гав ганцхан хайдаг харагч үнээнээс нь өөр дөрвөн хөл дээрээ дэнхийж байгаа мал огтхон ч үл үзэгдэв.

	Үйл нь харла даа чааваас! Үгүйтэй ядуу Бодинцайн хоосон хашаан дотроос хорхой цох түүж аваачихгүй бол өөр юу ч үгүй юм байна. Буруу зөвөө ч мэдэхгүй болчихсон Бодинцай өвгөнтэй, буруу зөвийг ярьсан байсан хоёр ижилхэн гээд! буцаад явлаа.

	Үүний дараа, Бодинцай өвгөнд буруу байхгүй болохыг нь Будын Базараас асууж мэдсэн унзад увсанц хоёр багтаж ядан уурлан бачимдаж суух болов.

	— За байз, тэр муу хар дамсрайг7 яах бил ээ? Эрлэг хаан, эзэн хаан хоёрыг байхад энэ муу Бодинцай өвгөнд буруугаа идүүлэхгүй нь лавтай гэж бодсоор унзад ламбугай хамартаа тамхи гудран хатуухан байсанд нь бахтай болж, бухын адил өлийн өлийн шантайна. Дэргэд нь увсанц уруул амаа жуумалзуулан байж;

	— Халаг минь, халаг! Хайран гүүнийхээ махыг, буян бурхан мэдэхгүй Бодинцай өвгөнд зүгээр идүүлснээс барлаг, зарц нартаа ч гэсэн, бард, хоточ хоёр нохойдоо ч гэсэн хаяж өгсөн бол хэчнээн илүү байх билээ. «Хоронд хор, хошногод өөхөн» гэгчээр, гулваад мэдэгдэж гол амийг нь базуулахад яадаг юм гээд толгойгоо гунхалзуулан байж Базар луу хараад:

	— Бушуухан морь хөллөөд орхи, ламбугайд! гэв.

	Унзад лам увсанцынхаа үгнээс нэг ч удаа зөрдөггүй, урдаас нь хараад уярсан мэт уруул цорвойлгон, эрхлүүлэн өхөөрдөх үгээр хэлснийг нь зөвшөөрч суудаг зантай тул:

	— За тэгээд би чинь гулваагийнд очоод ирэх хэрэг үү? Хоёр аяга аятайхан манз чануулаад өгөөч дээ! гэж хоолойгоо засан, их л сүрхий дүр үзүүлэн энэ тэрийг эмхлэн, эрих, шоо, өвөртөлж явдаг ном сэлтээ өвөртөлнө.

	Удсан ч үгүй, унзад ламын гадаа хөнгөн жороо тэргэнд нь хүрэн буурал морийг нь хөллөөд, орос маягийн гүрмэл хашлага дотор нь олбог ширдэг дэвсчхээд Будын Базар дэлбэг барин, хөтчийн суудалд сууж байв.

	Улаан цэмбэн дээл дээр барсын арьсан хантааз өмсөж, хар халиун саравчтай шовгор хамба малгайтай, ур муутай хүний хийсэн улхан8 адил нүүртэй, өндөр хар лам гэрээс гарч ирээд тэргэнд сууж;

	— За бушуухан яв! гэв.

	Базар эргэн харж,

	— Хаашаа? гэхэд нь, лам

	— Юуны хаашаа... тэр цаана чинь зам байна, гулваа ноёныд очно! гэв. 

	Базар мориныхоо жолоог залан, Түглийн өврөөр, түнэр хар боролжийн араар шулуухан явсаар, Түдэвийн хашааны өмнүүр, Төвөдийн өвөлжөөний хойгуур цагаан тоос татуулсаар давхиулан одов.

	Тэр өдрөөс хойш хоёр гурав унтаад байхад Холхондойн Цэвэгийнд Хувьтын гулваа ирээд таныг дуудаж байна гэсэн элч Бодинцай өвгөнд ирэв.

	Бодинцай өвгөн мөнөөх л бүх тэрэг, борогчин хоёроо холбож, Холхондойн Цэвэгийнд Хувьтын гулваа, хөндийн бургас хоёр хүлээж байвал байна л биз хэмээн бут болдгийг туулан яаралгүйхэн явсаар очив.

	Очтол олон морьд уяатай, олон улс хүлээж байсан бололтой байв. Ортол ахлах гулваа баруун талд ууртайхан, унзад лам хойморт урамтайхан сууцгааж байв.

	Бодинцай өвгөн, бурханд мөргөж, булт олныг нэг бүрчлэн мэндчилэв. Адгаас нь эхлэн эхэн хүртэл амрыг нь айлтгаад, голомтын баруун урд, гараа хавсран зогсож;

	— Ахай гулваа, амгалан сайн биз дээ; асууж лавлаад байх ч юу байх вэ? Айсан хүний ам түрүүнд дуугарах гэгчээр таны явуулсан элчтэй, өнөөдөрхөн уулзмагцаа, Бодинцай өвгөн борогч гүү бид хоёр сая л нэг хүрч ирлээ, хүлцэн өршөөнө үү! Тэгээд юу ч гэсэн, ир гэсэн таны зарлиг сонсож ирсэн биеийнхээ хэрэг мэдэхийг хүснэм гэв.

	Гулваа ноён бийр янтайгаа гаргаж бичиг хэргээ дэлгэн хоолой юугаа засаж;

	— Бодинцай өвгөн та сонсож байгтун! Уржигдрын цаад өдөр унзад ламбугай манайд морилон ирж «Өвгөн Бодинцай өнгөрсөн өвлийн хэрд хойд намрын хоёр буруугаар гэж тохиролцоод хуруу харвинтай гүүний минь махыг авсан боловч хугацаандаа өгөлгүй залилан идэхийг санаархан буй, энэ талаар эрс шийдвэртэй арга хэмжээ авч, хоёр бурууг минь хууль ёсоор төлүүлж өгөхийг гуйнам» гэж таны тухай хэрэг зарга мэдэгдсэн билээ.

	Унзад ламбугай бол бурхны хувраг, богдын шавь учраас буруугаа авах л ёстой гэж бодож байна. Энэ талаар Бодинцай та хэлэх юу байна? гэхэд Бодинцай өвгөн дор дохин,

	— Гулваа ноёнтон тун зүйтэй айлдав. Тэгээд унзад ламбугай буруугаа авахаас татгалзгахгүй, зөвшөөрөх л юм биз дээ! гэв. 

	Унзад лам ихэд омогтойгоор, өвгөн тийш харж,

	— Хоёр буруугаа чиний хэлсэн ч хэлээгүй ч авах болсноо ойлгож байна гээд хүйтнээр тас тас инээнэ.

	Бодинцай өвгөн лам руу дохиж;

	— Тун зүйтэй айлтгаж хайрлалаа, та хоёр буруугаа хоёулыг авах гэсэн хойно энэ талаар маргаад яах вэ харин ч зөвшөөрнө! гээд бас тачигнатал инээн, — За даа, ингээд миний ирсэн хэрэг дуусах шив дээ, хөгшин хүн би эртхэн шиг гэрийн зүг гэлдрэхэд болох шив дээ гээд гарахыг завдав.

	Унзад лам өндөлзөн;

	— Байзнаач, байзнаач, өвгөн! Тэрээхэн хоёр буруугаа маргааш өдөр туугаад манайд эртхэн аваачиж өгөөрэй гэв.

	— Хүүш, та чинь, унзад ламбугайтан бас юугаа айлдаж гарав! Бодинцай өвгөн буруугүй юм чинь танайх руу ямар элэнцгээ тууж аваачих билээ гээд унзадын урдаас эгцлэн харав.

	Унзад лам царайгаа улайлган,

	— Үүний хэлж байгааг дуулав уу, өгөхгүй гэсэн хэвээрээ л маргаж байна. Бярууг минь анхаарч авч өгөөч! Ахай гулваа минь хэмээн гулваа тийш бөхөлзөн суув.

	Гулваа Бодинцай тийш хялайн харж;

	— Яаж байгаа чинь энэ бил ээ? Хоёр буруугаа даруйхан унзад ламбугайнд тууж аваачиж өг гэхэд Бодинцай өвгөн;

	— Ноён гулваа, та юу айлдаж байна! Би унзад ламаас ноднин өвөл үхсэн гүүний нь мах хоёр буруу өгөхөөр авч идэхдээ үхрийн хоёр буруугаар бус үгийн хоёр буруугаар авсан минь үнэнээс өөр юу ч алга юм шүү гэв.

	— Үгийн ямар хоёр буруу байдаг юм?

	— Өнгөрсөн өвөл үхсэн гүүний нь махыг очиж гуйхад минь ламбугай, нэгд; үхсэн гүүний мах ид гэж өгсөн миний буруу, хоёрт, үхсэн гүүний мах иднэ гэж авсан чиний буруу гэж хэлсэн билээ.

	Иймд энэ хоёр буруу гэмт хэргийг хуулийн газар шүүмжлэн мэдэгдэхэд хоёр буруу болно, хойд намар болтол бид хоёрын урьтаж хүнд мэдэгдсэн маань хариуцлагыг өөрөө хүлээнэ гэж тохиролцоод үхсэн гүүний мах авч өгөлцсөн билээ. Харин одоо бол, энэ ламбугай хуулийн газар урьтаж мэдэгдсэн учраас хоёр буруугаа9 өөрөө авах болсноо та бүгдийн нүүрэн дээр саяхан зөвшөөрлөө шүү дээ. Тэр ч байтугай, Богд ламын шавьтан буруугаа авах ёстой гэж тун саяхан гулбаа та өөрөө ч хэлсэн шүү дээ! тэр ч учраас унзад ламбугай хоёр гэмт буруугаа би авах ёстой гэж өөрөө таны нүүрэн дээр зөвшөөрч айлдсан, иймээс үгийн хоёр буруу, үхрийн хоёр буруу болох учиргүй болж хувраг ламбугайн хуурмаг нэхэлт худал ёсоороо худал болж хоёр буруу гэмт хэргээ өөрөө хүлээлээ.

	Олон түмэн минь сонсогтун! гэж чанга чанга хашхирав.

	Гэр дүүрэн суусан улс урагш хойшоо унан байж хөхрөлдөж, «Энэ өвгөнийх зөв, зүйтэй» гэж шуугилдав.

	 

	Тэнэгээс цэцэн хүндтэй!

	Тэмээнээс булга үнэтэй!

	 

	1939

	.


ДҮГЭРГАРЖААМ

	Хуучивтар хүрэн торгон дээлтэй бүдүүн хар лам энгэрийнхээ товч тайлж, хэнхдэгээ яран өвөр дээрээ тавьсан дорвитойхон их мөнгийг тоолон хоймрынхоо олбог дээр сууна. Байсхийгээд л улаан торгон алчуураар хөлсөө арчих боловч тэр нь тус болохгүй, ламын хэнхдэг дагаж унжсан зогдор шnг ширүүн хар ураг сахлаас нь хөлс дусална.

	— Яасан жигтэйхэн халуун болов оо, yарны халуун уу, аль эсхүл алтны халуун хосолж байна уу? гэж давч бүдүүн хоолойгоор ганцаараа дуугарснаа, хүн байхгүй байгаа даа гэсэн янзтай ийш тийшээ харан, «хамаа байж уу даа, бурхан, алт, бид гурваас өөр хэн ч алга, харин ганцаараа ярьж суудаг болчхов уу» 

	гээд инээмсэглэснээ мөнгөө эгдүүтэйхнээр цааш нь тоолно. «За байз аа, энэ чинь ингэхэд өнөө гаднаа зогсоосон хэдтэй минь нийлээд арван мянга хүрлээ шүү, еэ бурхан гончигсум! Ингээд л өсөөд байвал тоонд ямар хязгаар байх биш дээ. Ингэхэд би, хэчнээн дүгэргаржаам10 худалдав даа? Хорин таван төгрөг алтаар бодоход хоёр зуун тавин тэнэгүүдэд хоёр зуун тавин дүгэргаржаам худалдсан юм байна шүү. Тэгээд цаана нь хэчнээн үлдэв ээ, анх авчрахад 1500 байл уу, аль 2500 бил үү, мөнгөнийхөө тоонд согтох дөхөөд байна шүү, за яах вэ, байсан л юм байгаа биз. Төвөд муутуу цаас, хятадын хар бэх хоёроос өөр юм оруулалгүй нэг ядуу төвөд ламд өдрийн хорин мөнгө өгч барлуулж билээ би. Гэтэл тэр маань энд ирээд яасан ч их хөрөнгө болов доо. Бурхан шашин дэлгэрч, буриад түмэн бүдүүлэг харанхуй л байвал юуны төвөг байх вэ дээ, нэг харанхуй бүдүүлэг газраас нөгөө харанхуй бүдүүлэг газарт «муу муутуу морь хүрнэ, муухай мэхчин гэгээн болно» гэдэг үг чинь ёстой үүнийг л хэлдэг байж дээ гэснээ муухай хар шүдээ ярзайлган инээвхийлнэ.

	«Байз, хүн ирж явна уу?» гээд чагнаснаа өнөөх мөнгөө хам хум далд хийж дэргэдээ байсан жанчтай номоо аваад төлөв томоотойгоор уншсан дүр үзүүлэн суув.

	Гаднаас жирийн борхон хувцастан муйхар янзын өндөр хар хүн орж ирээд бурханд мөргөж байхад нь лам: Тэнхээтэйхэн юм уу, аль тэнэглэн юм уу, яасан ч сүрхий муйхар, мангар амьтан вэ дээ. Юунд ир ээ юм бол? Нөгөө л муу муутууд минь ирсэн байлгүй, морио юм уу, эсхүл үнээгээ худалдаж олсон хорин таван төгрөг алтаа надад өргөчхөөд явахаар ирэв үү?» хэмээн бодно. Нөгөө хүн бурханд мөргөж ламаас адис аваад ухрангуут мэндлэв. Лам ихэмсэг байдалтайгаар, шахмал бүдүүн хоолой гарган дорвилог янзтай:

	— Мэнд, мэнд. За, ямар хэргээр ирэв, бушуу хэл, би тун ч зэвгүй байна гээд, нүүрээ үрчийлгэн ширүүн сүржин дүртэй болгоно.

	Тэгэхэд нь нөгөө хүн ихэд сандарсан янзтай, алгаа хавсран сөгдөж:

	— Дооромбо гуай минь, дүгэргаржаам гэдэг сахиусаа залж хайрлаач гэж айлтгахаар ирлээ гэв.

	— Хээ, та нар дандаа л дүгэргаржаам, дүгэргаржаам гээд гүйлдээд байх юм. Тэгээд хүний зав чөлөөгүй байгааг ч мэдэхгүй, адуу мал шиг л цувцгаах юм; бас яршигтай болоод байх чив. Дүгэргаржаам залж өгөөч гэж надад хэлэх чинь ч амархан хэрэг; гэвч түүнийг чинь олж, залах гэдэг хэцүү. Тэр чинь тун ховор нандин зүйл. Түүнийг зүүсэн амьтан бууны суманд даагдахгүй болдог юм. Тийм ч учраас Баруун зууд алтан мандлаар залалцдаг юм. Тийм учиртай юм гэж хэлээд, ирсэн хүний нүүрийг эгц ширтэн нүдээ муухай болгоно. 

	Тэгэхэд нь тэр хүн доор сөгдөн шилэн хүзүүгээ маажиж,

	— Жаа мэдлээ, залж хайрлаач та, өртөг мандлыг нь барина. Хэчнээн төгрөг болох бол? гэж болгоомжтойхон асуухад нь лам нүүрээ үрчисхийлгэн:

	— Алтаар бодвол хорин таван төгрөг болох ёстой юм гэхэд нь

	— Харин та өршөөж хайрлалаа шүү дээ, үнэ өртөгт нь юунд татгалзах вэ, дүгэргаржаам зүүх хувь заяатайдаа л их баярланам гээд хорин таван төгрөг алт тоолж ламын урд тавив. Тэгэхэд нь лам шаравтар бор өнгөтэй эвхмэл муутуу цаас гаргаж нөгөө хүнд өгөх зуураа;

	«Эй халаг, энэ чинь чөмөгтэйхэн мал байж шүү, гучин төгрөг алт гэсэн ч тоохгүй авах байсан даг шүү! Бараглаж бэлэн байсан таван төгрөг алтаа алдчихлаа» гэж гэмшин санажээ.

	Нөгөө хүн ламын гараас дүгэргажаамаа авч нэгэнтээ адис хүртээд алчуураар ороож өвөрлөн ламд дор мэхийн ёсолж талархлаа илчлээд гарч мориндоо мордон гэрийн зүг хатируулж явахдаа «Дооромбо ламбугайн дориун ширүүн байсан ч дураар нь дохиж мөргөж байгаад гаржаам сахиусыг нь гартаа оруулж чадлаа даа» гэж бодон омогтойхон байв. 

	Төдхөн нөгөө хүн гэртээ ирж өврөө уудлан дүгэргаржаамаа гаргаж гэргийдээ:

	— Үүнээс адис ав; энэ бол Баруун Зууд барлагдсан дөл бадрам дүгэргаржаам гэгч. Хувь заяатай тулдаа хорин таван төгрөг алтаар арайхийж залж ирлээ. Үүнийг зүүгээд явахад би буун суманд дийлдэхгүй, болдын ирэнд даагдахгүй болно гээд эхнэрийнхээ толгойд тасхийтэл адис тавиад хоймроо ташаа тулан суув. 

	Эхнэр нь орой дээрээ наманчлан,

	— Ай хөөрхий, яасан ч нандин гайхамшигтай юм даа. Хүн энэ сахиусыг зүүгээд буудуулж үзсэн юм бол уу? гэв.

	— Үзэлгүй яах вэ, одоо сэжиглэсний хэрэггүй итгэхгүй бол чинь үзүүлээд орхиё. Хоёр нүдээрээ үзэхдээ мэднэ дээ чи, нааш ир гээд эхнэртэйгээ гадагшаа гарч хар тэхээ барьж шонгоос уяад сахиусаа хүзүүнд нь зүүж;

	— За, харж байгаарай гэж эхнэртээ сайрхан хэлээд карабин буугаараа тэхийнхээ цээжийг шагайн буудчихав. Буун дуу гармагц хар тэх нь эгц өөдөө цовхрон бархираад шороо үмхэн унаж тийчгэнэн хэвтэв. Тэхлээр нь карабин буугаа газарт хаячхаад хар тэх дээрээ гүйгээд очтол ам хамраас нь цус садран үхэж байв.

	— Ай халаг халаг, хайран хар тэхээ харанхуй мунхагтаа хууртаж аллаа. Хул морио худалдаж олсон хорин таван төгрөг алт минь хоосон муутуу болж хоцров гээд газар нулиман шогширч байхад хажуугаас эхнэр нь,

	— Ээ дээ, усан тэнэг тархи минь. Чи тэнэгээ багтааж ядахдаа тэхээ буудаж алаад гэмгүй байсан алтан дэлхий рүү нулимахаар ичих нүүртээ нулимаач, харин ямар зол заяагаар надад зүүлгээд буудаж алсангүй вэ, би чамд буудуулж үхэхгүй, хувь заяатай байж дээ. Дөл бадрам дүгэргажаам гэсэн биз дээ? Тэр чинь одоо алсан тэхийн чинь хүзүүнд цусанд хутгалдан хэвтэж байна. Бушуу тэрийгээ аваад тэр хуурамч ламдаа аваачиж өгөөд, өгсөн хорин таван төгрөг алтаа буцааж авчир гэж уйлагнан загнав.

	Өнөө хүн бушуухан мориндоо мордож дацан тийш давхив.

	Удсан ч үгүй тэр ламындаа санд мэнд орж ирээд аахилан байж:

	— Дооромбо ламбугай, та намайгаа айхавтар муухайгаар мэхэлж шүү. Та юу гэж айлдлаа? Биедээ дүгэргаржаам зүүсэн амьтан бүхэн буун суманд даагдахгүй гэсэн чинь худал. Энэ хоосон цаасаа буцааж ав, хорин таван төгрөг алтыг минь өг гээд дүгэргажаамаа өмнө нь хаяв.

	Лам, тэр хүний хөлөрсөн сандрангуй царайг ажиж:

	«Энэ хөдөөгийн тэнэг үхэр ямархан хэрэг хийчхээд энд ирээд байгаа бол» гэж бодон;

	— За залуу хүн, ингэхэд юу болчхоод энд согтуурч байгаа билээ. Чи залж авсан сахиусаа юу боллоо гэж урд минь авчирч хаяв, би юу боллоо гэж чамд мөнгө буцаах болов, хэлээдэх, байз гэж цухалдан зандрав.

	— Ламбугай, таны дүгэргаржаам гэж гайхуулсан муутуу цаас тань хоосон цуурай байж, тэгээд буцааж авчирлаа би гэхэд нь,

	— Хоосон цуурай байсныг нь юугаар яаж мэдэв, юу ч мэдэхгүй үхэр байж бурхан шүтээн, лам, хуврагийг бүү дайр гэж зандрав.

	— Байзнаарай, ламбугай, тэр чинь хүний амь насыг аварч арчлах байтугай ямааны ч амь нас аварч чадахгүй нь мэдэгдлээ. Тэр цаас таны үг хоёрт итгээд хар тэхдээ зүүгээд буудсан чинь юу байх вэ, хамар амаараа цус олгойдуулан үхчихлээ. Тийнхүү таны мэхэнд хууртагдаж 25 төгрөг алтан дээрээ хайран хар тэхээ аллаа. Энэ бүгдийг минь та төлөх учиртай боллоо гээд ламын урд алгаа тосон зогсов.

	Лам тэсэхүйеэ бэрх болж суудлаасаа суга үсрэн босож долоовор хуруугаараа нөгөө хүний нүдийг чичлэн байж:

	— Ай тэнэг мал чи, дүгэргаржаам худалдаж аваад өөрийнхөө тэнэгт хар тэхдээ зүүж буудаж алаад надаас юу нэхэж ирэв. Төрсөн эх эцэгтээ зүүгээд өдрийн нэгээр ч буудан алж бай, надад ямар хамаатай юм, би хааны хуульд хазгай, бурхны шашинд буруу юм хийсэнгүй. Наймаа гэгч найман хөлтэй юм гэж сайн мэддэг болоорой. Чам шиг тэнэгүүд мэхлэгдэж над шиг цэцэн нь мэхлэх ёстой юм. Орчлонг засагласан бурхан, хаан, лам гурав тэгж хууль журам зохиосон юм гэж сайтар мэдэх хэрэгтэй. Бушуухан эндээс гар, тонил! гээд алд хэртэй хулсан бэрээгээр ар нуруунд нь хэдэнтээ буулгаж хөөн гаргажээ.

	Нөгөө хүн гадаа гараад «Байз, ингэхэд юу болж байна даа, 25 төгрөг алт алга, хайран хар тэх алагдлаа, хаан, бурхан, лам гурав гэдэг маань ийм л ёс журам тогтоосон юм байж дээ. Яах ч арга алга, мунхаг би, муутуу цаас хоёр юу ч бүтээж чадахгүй хоцорчээ» гээд элгээ тэврэн зогсжээ.

	Энэ үнэн явдал дэлхийн 1-р дайны үед буриад хөвгүүд цэргийн ар талын хамгаалалтад мордож байсан үед болсон юм. Зуд болоход нохой таргалдаг, зовлон болоход лам баяждаг гэж ардын цэцэн үгэнд их л цэцэн мэргэн хэлсэн нь дүгэргаржаам гэдэг сахиус зүүсэн амьтан бүхэн буун суманд дийлдэхгүй гэж эзэрхэг түрэмгийн дайны эхэлмэгц хомхой ховдог лам нар худал цуу дэгдээгээд Баруун Зууд муутуу цаасан дээр дүгэргаржаам хэмээх сахиусыг тоо томшгүй олноор хэвлүүлж авчраад харанхуй мунхаг хүмүүсийг тонох, ашиг олз олох нэгэн арга заль хэрэглэснийг гэрчилнэ.

	Тэгж бүүр хувьсгалаас өмнө, лам нарын зохиосон дүгэргаржаам сахиусны худал хуурмаг болох нь илчлэгдсэн юм. Эх орноо хамгаалах агуу их дайны жилүүдэд ч гэсэн төр улсаа хамгаалах их үйлсэд үр хүүхдээ мордуулахдаа, зарим нэгэн хүн авдраасаа хуурамч муутуу цаас ч юм уу, аль эсхүл гүнгэрваа дотроосоо шавраар хэвлэн хийсэн сахиус бурхан гарган хүүгийнхээ хүзүүнд зүүж өгдөг явдал байсан билээ.

	Магадгүй, одоо ч гэсэн хуучны энэ худал цуурхлын үлдэгдэл зарим нэгэн авдарт, зарим нэгэн гоомой толгойд байж юуны магад болон үр хүүхдийнхээ алсын замд мордоход авдар хайрцагт нь сахиус болгон муутуу цаас хийдэг явдлууд тохиолддог тул түүнийг мэдэж арилган устгахад зориулж энэхүү өгүүллэгээ бичлээ. 

	 

	1955 он.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

Заметки

		[←1]
	 Түйц хэмээгч нэгэн зүйл сав. Хусны үйсээр хийнэ.




	[←2]
	 Ширмээр хийсэн ваартай төстэй нэгэн зүйл сав




	[←3]
	 Зандны давирхай




	[←4]
	 Цавир — лам нарын зүүдэг хавтаг




	[←5]
	 Мөрийтэй тоглоом




	[←6]
	 Цэргэ — морины уяа




	[←7]
	 Дамсрай — чөтгөр




	[←8]
	 Улхан — модон таваг




	[←9]
	 Буриад хэлэнд буруу, бяруу гэдгийг нэгэн адил буруу гэж бичдэг, хэлдгийг төгсгөлд нь тайлбарлая




	[←10]
	 Цагаан шүхэртийн сахиус хэмээх төвөд үг

